Kommentar:  Tak. Igen må jeg jo starte min ordførertale med at svare herre Ole Hækkerup, ligesom jeg gjorde sidst. Med hensyn til udledningen af drivhusgasser per indbygger skal grønlænderne virkelig tage sig sammen, for de udleder faktisk mere per indbygger, end vi gør – lige præcis. Det vidste herre Ole Hækkerup nok ikke, men nu ved han det. Så det kan vi lige fortælle grønlænderne: Kan I så få det dér CO 2  nederst I forbindelse med forespørgslen her skal regeringen jo ifølge den samlede venstrefløj forklare, hvor stort Danmarks energiforbrug vil være i 2020, og hvor meget af dette der vil være baseret på vedvarende energi. Jeg må sige, at det er lidt af en tillidserklæring, venstrefløjen tildeler regeringen, at den sådan kan kigge i en krystalkugle og sige, hvor meget energi der bruges om 10 år, og hvor meget af det der er vedvarende energi. Det er jo en fantastisk tillid, venstrefløjen har til regeringen, og det kan jeg kun tilslutte mig. Men det er jo slet ikke det, venstrefløjen vil. De vil blot med det her forslag fortælle befolkningen, at det kan regeringen ikke, og at andelen af vedvarende energi, som den ved at kigge i krystalkuglen kan se bliver fremstillet i 2020, ikke kan nås. Det er jo formålet med den her forespørgsel. Dansk Folkeparti er meget indstillet på, at vi skal blive fri for afhængighed af korrupte diktaturstaters olie og gas. Selvfølgelig skal vi det, hellere i dag end i morgen. Vi har i øvrigt været selvforsynende med olie og gas her i landet i de sidste 15 år, og vi vil fortsat være det, 10 år frem mindst. Med den vedvarende energi-forsynings entre på forsyningsområdet er dette område jo blevet omgærdet med en aura af, at her har vi fundet de vises sten. Og det har vi desværre ikke. Vedvarende energi er i dag den allerdyreste form for energiforsyning, der findes – meget dyrere end den nu eksisterende traditionelle energiforsyning. Ingen af de i dag kendte vedvarende teknologier kan klare sig blot nogenlunde på almindelige økonomiske vilkår. De kræver statstilskud i milliardklassen hvert år for at kunne fungere. Samtidig kræver den vedvarende energi også, at der hele tiden kører et backupsystem, som kan tage over, når det for eksempel ikke blæser. Jeg har lige her i formiddag kigget på nettet med hensyn til vindenergiens andel af den danske elforsyning. Den var på 1.330 MW af det totale forbrug på 5.611 MW, altså 23 procent I løbet af december, hvor jeg sådan af nysgerrighed kiggede på præcis det samme, var elforsyningen fra vind mange gange nede under 3 procent Og så vil man alligevel sige, at vi i 2020 skal have 50 procent el fra vind. Altså, jeg er sikker på, at der er nogle hospitaler rundtomkring – eller for den sags skyld virksomheder eller husholdninger – som vil få det rigtig skidt, hvis det virkelig skulle blive sådan, at man lige pludselig ingen strøm har. Det nytter ikke noget, at vi får så dyr en energiforsyning, at hverken virksomheder eller almindelige husholdninger kan betale regningen. Jeg kan fornemme, at det er det, rød stue vil gennemføre, hvis de får magt, som de har agt. Så vil energiafgifterne nå nye højder, som vil medføre, at virksomhederne flytter til udlandet, og at vi derved mister arbejdspladser i tusindvis – og dermed selvfølgelig velfærd. Alle tiltag for at blive fri for importerede fossile brændsler skal gennemføres med fornuft, således at samfundsøkonomien ikke bryder sammen, og på sigt vil jeg tro, at vi i Danmark – ikke i udlandet, men i Danmark – kan få et samfund, hvor der stort set ikke anvendes fossile brændsler. Om det så kan nås i 2050, vil tiden vise. Dansk Folkeparti anbefaler, at Danmark anvender den olie og gas, vi har i Nordsøen, og at vi ikke udfaser verdens mest effektive kulfyrede kraft-varme-værker, før de udtjent. De skal som nævnt alligevel hele tiden stå her som kørende backupelementer til at forsyne danskerne med energi, både el og varme, når det ikke blæser, eller når biomassen ikke fungerer. Vi tilslutter os selvfølgelig det forslag til vedtagelse, som Venstres ordfører har læst op. Tak for ordet.

Svar:  Jeg skal spørge ordføreren, hvad Dansk Folkeparti gør for, at vi får flere i arbejde på energiområdet i den kommende tid – i morgen, om en uge, om en måned.